
PREFACO 


Edgar Allan Poe (1809-1849) esas Usana poeto, 
romanisto, novelisto, literatural kritikisto, dramatisto ed 
editisto e anke un del precipua figuri dil Usana romantikismo. 
Konocata precipue pro sua rakonti — jenro di qua la kurteso 
posibligis ad il valorigar sua teorio pri la efekto, segun qua 
omna elementi dil texto devas kontributar al realigo di unika 
efekto — il donis respektindeso al novela jenro ed esas judikata 
kom la inventinto dil policala romano. Multi de lua naraci 
prefigurizas la jenri cienco-fiktiva e fantastika. La influo da 
Poe esis e restas importanta, tam multe en Usa kam en la tota 
mondo, ne nur en literaturo, ma anke en altra arto-feldi, quala 
cinemo e muziko, e mem en ciencala domeni. Segun la nuna 
kritikisti, il esas un del maxim remarkinda skriptisti dil Usana 
literaturo del 19ma yarcento. 

La du tradukuri da David Weston qui kompozas ica 
verko longe jacis, neremarkate, en la elektronikal arkivo dil 
Yahoo-grupo Idolisto. Tamen, ye la 19ma di oktobro dil nuna 
yaro, James Chandler sendis yena desquietigiva mesajo ad Ido- 
listo, sub la titulo “Importanta Anunco”: 

“Ye 14ma decembro YahooGroups efacos omna mesaji, 
dokumenti, imaji ed altra kontenajo de sua situo. Me decidis 
agar rapide e me ja komencis krear arkivo de mesaji ”. 

Balde pose David Weston, per reakta mesajo en la sama 
grupo, manifestis sua espero ke i.a. du rakonti da Edgar Allan 
Poe, tradukita da lu ad Ido, e lokizita en la arkivo di 
YahooGroups, “eventuale trovos loko acesebla da Idisti”. Ico 
incitis mea deziro editar ta rakonti da tante prizata skriptisto. 
David aceptis la defio e sendis a me la tradukita rakonti. Me 
revizis la texti e propozis plura modifiki a David, qua tre 
liberale aceptis li omna. Pose me invitis Partaka revizar mea 
revizuri, nam quar okuli sempre vidas plu bone kam du. Ilca 
propozis kelka plusa modifiki, e David, itere liberale, aceptis 
anke olci. La texti tale atingis la nuna formo, qua espereble 
plezos a nia kara Ido-lekteri. Juez oli! 


Gongalo Neves 

LA KONVERSADO DIEIROS E CHARMION 


EIROS. Pro quo tu nomizas me Eiros? 

CHARMION. Tale de nun tu sempre nomesos. Tu anke 
mustas obliviar la terala nomo di me ipsa, e parolar a me 
uzante la nomo Charmion. 

EIROS. Kad ico advere esas nula sonjo? 

CHARMION. Sonji esas ne pluse kun ni; ma balde pri ca 
misterii. Me joyas vidar tu aspektanta vivaca e racionoza. La 
velo di la ombro ja esas retretinta de tua okuli. Kurajeskez, e 
timez nulo. Tua asignita dii di stuporo esas expirinta; e, morge, 
me ipsa enduktos tu aden la plena joyi e marveli di tua nova 
existo. 

EIROS. Advere, me sentas nula stuporo, tote nula. La 
frenezioza maladeso e la terorigiva tenebro esas foririnta de 
me, e me ne pluse audas ta dementa, impetuoza, hororigiva 
sono, “quale la voco di multa aquo-fluadi”. Tamen mea sensi 
esas perplexigata, Charmion, pro la akuteso di lia sentiveso di 
lo nova. 

CHARMION. Kelka dii formovos omna co; — ma me 
tote komprenas tu, e me simpatias tu. Esas nun dek terala yari 
pos ke me subisis to quon tu subisis; tamen la memorajo di lo 
ankore restas che me. Tu nun esas sufrinta la toteso di doloro, 
tamen, quan tu sufros en Aidenn. 

EIROS. En Aidenn? 

CHARMION. En Aidenn. 

EIROS. Ho, Deo! — kompatez me, Charmion! — me 
esas tro multe charjita da la majesto di omno — da lo ne-savita 
nun savita — di la spekulinda Futuro absorbita da la augusta e 
certa Prezento. 

CHARMION. Ne luktez nun kontre tala pensi. Morge ni 
parolos pri co. Tua mento vacilas, ed olua agiteso trovos alejo 
per la exercado di simpla memori. Ne regardez cirkume, ne 
avane — ma retroe. Me ardoras pro deziro audar la detali di ta 
kolosala evento qua jetis tu inter ni. Dicez a me pri to. Ni 
konversez pri lo familiara, en la anciena familiara linguo di la 
mondo, qua tante terorigive perisis. 

EIROS. Maxim terorigive, terorigive! — Co advere esas 
nula sonjo. 

CHARMION. Sonji esas nule pluse. Kad esis multa 
trauro pri me, mea Eiros? 

EIROS. Trauro, Charmion? — ho, profunda trauro. Til ta 
lasta horo ipsa, pendis nubo di intensa tristeso e devocoza 
chagreno super tua hemanaro. 

CHARMION. E ta lasta horo — parolez pri to. Memorez 
ke, ultre la evidenta fakto di la katastrofo ipsa, me savas nulo. 
Kande, ek-venante de inter homaro, me pasis aden Nokto, tra la 
Tombo — ye ta periodo, se me bone memoras, la kalamitato 
qua aplastis vi esis tote neprevidata. Ma, advere, me savis poko 
pri la lora spekuliva filozofio. 

EIROS. La individuala kalamitato esis, quale tu dicas, 
komplete neprevidata; ma analoga desfortuni longatempe 
esabis temo di diskutado por astronomi. Me apene bezonas 
dicar a tu, mea amiko, ke mem kande tu livis ni, homi 
konsentabis komprenar ta paragrafi en la maxim santa skriburi, 
qui parolis pri la finala destrukto di omno per fairo, kom 
referanta nur a la sfero di la tero. Ma egarde la nemediata 
efektigo di la ruineso, spekulado esabis eroroza depos ta epoko 
en astronomiala savo dum qua la kometi esis desvestizata de la 
terori di flamo. La tre mezvalora denseso di ca objekti esis 
bone establisita. On observabis li pasanta inter la sateliti di 
Jupitero, sen efektigar irga sentebla modifikeso od en la masi 
od en la orbiti di ca sekundara planeti. Ni longatempe 
egardabis la vaganti kom vaporoza kreuri di nekonceptebla 
tenueso, e kom tote nekapabla domajar nia substancoza globo. 

mem okazione di kontakto. Ma kontakto esis nulgrade timata: 
nam la elementi di omna kometi esis precize savata. Ke inter 
oli ni devas serchar por la efektigo di la minacata fairoza 
destrukto, to esabis dum multa yari konsiderata kom ideo ne- 
admisebla. Ma astonemeso ed extravaganta fantazii esabis, 
dum recenta dii, stranje dominacanta inter la homaro; e 
quankam nur egarde kelka nesavanti timo ipsa preponderis ye 
la anunco da astronomi pri nova kometo, tamen ca anunco 
generale recevesis kun ne-expresebla emoco e suspektado. 

La elementi di la stranja globo esis lore kalkulata, ed esis 
quik koncesata da omna observanti, ke olua voyo, ye perihelio, 
adportos ol a granda proximeso kun la tero. Esis du o tri 
astronomi, di acesora grado, qui rezolveme asertis ke kontakto 
esas ne-evitebla. Me ne povas expresar a tu la efekto di ca savo 
egarde la populo. Dum kelka dii ol ne volis kredar asertajo 
quan lua intelekto, tante longe uzata inter mondala konsideradi, 
ne povis irgamaniere komprenar. Ma la vereso di esencale 
importanta fakto balde venis aden la komprenado di mem le 
maxim flegmoza. Tandem omna homi kompreneskis ke 
astronomiala savo ne mentiis, e li vartis la kometo. Olua 
adveno komencale ne esis semblante rapida, ed olua aparajo ne 
havis tre ne-ordinara karaktero. 01 esis senbrile reda, e havis 
poka perceptebla tranajo. Dum sep od ok dii ni vidis nula 
materiala augmento di olua semblanta diametro, e ne-granda 

modifiko di lua koloro. Intertempe la ordinara aferi di la homi 
esis eskartata, ed omna interesi absorbata en kreskanta 
diskutado, iniciata da le filozofiala, egarde la kometala naturo. 
Mem la ne-savantachi incitis sua ociema kapablesi a tala 
konsideri. La savozi nun donis sua intelekto — sua anmo — a 
nula tala questioni quale la alejo di timo, o la susteno di amata 
teorio. Li serchis — li deziregis justa opinioni. Li postulis 
perfektigata savo. Vereso aparis en la pureso di olua forteso ed 
ecesiva majesto, e la saji abasis su ed adoris. 

Ke materiala domajo a nia globo od ad olua habitanti 
rezultos de la timata kontakto, to esis opiniono qua singla-hore 
diminutis inter la saji; ed esis nun libere promisata a la saji ke li 
guvemez la raciono e la imagino di la turbo. Esis demonstrata 
ke la denseso di la nukleo di la kometo esis multe min granda 
kam ta di nia maxim desdensa gaso; e la sen-danjera pasado di 
simila vizitanto, inter la sateliti di Jupitero, esis signifikajo pri 
qua on forte insistis, e qua multe utilesis por alejar teroro. 
Teologiisti, kun fervoro inflamata da timo, multe parolis pri la 
biblala predicaji, ed explikis oli a la populo tam direte e simple, 
kam ye nula antea okaziono. Ke la finala destrukto di la tero 
esas efektigenda per fairo, li insistis pri to kun vigoro qua 
omnube koaktis konvinko; e ke la kometo nule esis nature 
fairala (quale omna homi nun savis) esis vereso qua granda- 
grade liberigis omni de la timo di la granda kalamitato 

predicata. Esis remarkenda ke la populara misopinioni e 
vulgara erori egarde pesti e militi — erori qui kustumis 
preponderar ye singla aparo di kometo — nun esis tote 
nekonocata. Quale ula subita konvulsatra esforco, raciono quik 
lansabis superstico de sua trono. La maxim febla inteligenteso 
ganabis vigoro pro ecesiva intereso. 

Qua minora malaji eventus pro la kontakto, to esis 
komplikata questiono. La savozi parolis pri mikra geologiala 
perturbi, pri probabla alteri di la klimato, e konseque di la 
plantaro; pri posibla magnetala ed elektrala influi. Multi 
opinionis ke nula videbla o perceptebla efekto esos irga- 
maniere produktata. Dum ke tala diskuti eventis, lia subjekto 
gradope proximeskis, divenante plu granda ye aparanta 
diametro, e plu brilanta. Homaro paleskis ye olua adveno. 
Omna homala aferi ajorneskis. 

Eventis epoko dum la developo di la generala sentimento, 
kande la kometo fine atingis grandeso super-iranta ta di irga 
antee registragita vizito. La populo nun, eskartinte irga restanta 
espero ke la astronomi eroris, experiencis la tota certeso di 
malajo. La kimerala aspekto di lua teroro esis foririnta. La 
kordii di le maxim kurajoza de nia raso pulsis violentoze en lia 
pektori. Tre poka dii suficis, tamen, por absorbar mem tala 
sentadi en sentimenti plu nesubisebla. Ni ne pluse povis aplikar 
a la stranja globo irga kustumata pensi. Lua historiala atribuaji 

esis desaparinta. 01 opresis ni per hororinda novaji di emoco. 
Ni vidis ol ne kom astronomiala fenomeno en la cielo, ma kom 
inkubo sur nia kordii, ed ombro sur nia cerebri. 01 prenabis, 
kun nekonceptala rapideso, la karaktero di giganta mantelo di 
desdensa flamo, extensata de horizonto a horizonto. 

Ankore dio, e la homi respiris kun plu granda libereso. 
Esis klara ke ni ja esas en la influo di la kometo; tamen ni 
vivis. Ni mem sentis nekustumata elastikeso di korpo e 
vivaceso di mento. La ecesiva tenueso di la objekto di nia timo 
esis notora; nam omna cielala objekti esis klare videbla trans 
ol. Intertempe, nia plantaro esis percepteble alterita; e ni ganis 
fido, pro ca predicata cirkonstanco, a la previdemeso di la saji. 
Sovaja abundo di foliaro, tote nekonocata antee, sprosifis sur 
singla vejetala kozo. 

Ankore plusa dio — e la malajo esis ne entote sur ni. Esis 
nun evidenta ke unesme lua nukleo atingos ni. Extravagema 
chanjo eventis por omna homi; e la unesma sento di cloloro esis 
la frenezioza signalo por generala lamentado e hororo. Ca 
unesma sento di doloro konsistis en rigoroza konstrikto di la 
pektoro e pulmoni, e netolerebla sikeso di la pelo. On ne povis 
negar ke nia atmosfero esas radikale alterita; la konstituceso di 
ca atmosfero e la posibla modifiki quin ol forsan subisus, nun 
esis la temo di diskutado. La rezultajo di inquestado lansis 

elektrala tresayo di la maxim intensa hororo tra la universala 
kordio di la homaro. 

Esis delonge savita ke la aero qua cirkondis ni esis 
kompozuro di la gasi oxigeno ed azoto, proporcione duadek-e- 
un mezuri di oxigeno, e sepadek-e-non di azoto, en singla cento 
di la atmosfero. Oxigeno, qua esis la principo di kombusto, e la 
vehilo di varmeso, esis absolute necesa por la susteno di 
animalo-vivo, ed esis la maxim povoza ed efikiva agento en 
naturo. Azoto, kontree, esis nekapabla sustenar nek animalo- 
vivo nek flamo. Esabis konstatata ke ne-naturala eceso di 
oxigeno rezultus en tala elevo di animalo-vigoro quale ni 
recente experiencabis. Esis la konsequajo, la extensuro di la 
ideo quo produktis timo. Quo esus la rezulto di totala extrakto 
cli la azotol Kombusto ne-rezistebla, devoranta omno, 
prevalorante omnube, ne-mediata; — la kompleta realigo, en 
lia minucioza e terorigiva detali, di la fairoza e hororo- 
inspiranta denunci di la predicaji di la Santa Libro. 

Pro quo me bezonas piktar, Charmion, la nun 
deskatenizita frenezio di la homaro? Ta tenueso en la kometo 
qua antee inspiris ni pri espero, nun esis la fonto di la akreso di 
desespero. En lua ne-palpebla gasatra karaktero ni klare 
perceptis la parkompletigo di Fato. Intertempe, dio itere pasis, 
forportante kun ol la lasta ombro di Espero. Ni anhelis en la 
rapida modifiko di la aero. La reda sango saltis tumultoze tra 

sua strikta vaskuli. Furioza deliro posedis omna homi; e, kun 
brakii rigide extensita a la minacanta cielo, li tremis e fortege 
kriis. Ma la nukleo di la destruktanto nun esis sur ni: mem hike 
en Aidenn, me fremisas dum ke me parolas. Mea parolo esez 
kurta — tam kurta kam la ruino qua aplastis. Dum instanto esis 
sovaja teroriganta lumo unika, vizitanta e penetranta omno. 
Pose — ni reverencez, Charmion, avan la ecesiva majesto di la 
granda Deo! — pose, venis sono klamiva e permeiva, quale se 
de la boko ipsa di ILU; dum ke la tota establisita amaso de 
etero en qua ni existis, explozis sam-instante aden speco di 
intensa flamo, por la superesanta brilo e fervoroza varmegeso 
di qua mem la anjeli en la alta Cielo di pura savado havas nula 
nomo. Tale finis omno. 


FINO 

IIustruro pri The Conversation of Eiros and Charmion (1906), da Alberto Martini (1876-1954), 
Italiana piktisto, grabisto, ilustristo e grafik-dizignisto. Kritikisti deskriptis la rango dil verkaro 
da Martini kom de "eleganta ed epika" til "groteska e *makabra" e judikas il kom un del 

prekursori di surrealismo. 







Xilografuro pri The Conversation of Eiros and Charmion, da John Buckland Wright (1897- 
1954), Nov-Zelandana piktisto e desegnisto, ma antee autodidakta grabisto e 
xilografisto. II ilustris plu kam 50 libri. Ica ilustruro (e plusa non, pri verki da Poe) aparis 
en The Masque ofthe Red Death and Other Tales (© Halcyon Press, 1932). 







Ilustruro pri The Conversation of Eiros and Charmion, da Wilfried Satty (1939-1982), Germana 
artisto e *psikedelika afisho-dizignisto, qua habitis San Francisco, Usa, dum la 1960-1970-ma 
yari. © Warner Books publikigis lua Poe-kolekturo en 1976. 







LA MASKO-BALO DILA REDA MORTO 


La “Reda Morto” longatempe devastabis la lando. Nula 
kontagio esabis tante mortiganta, o tante hororinda. Sango esis 
olua Avatar ed olua siglo — la redeso e la hororo di sango. Esis 
akuta dolori, e subita vertijo, e pose prodiganta sangifado ye la 
pori, kun dissolvado. La reda makuli sur la korpo e specale sur 
la vizajo di la viktimo esis la pesto-interdikto qua exkluzis lu 
de la sokurso e de la simpatio di lua kun-homi. E la tota aceso, 
progreso e termino di la morbo esis la incidenti di mi-horo. 

Ma la Princulo Prospero esis felica e sen-pavora e 
sagaca. Kande ilua imperio esis duime despopulizita, il vokis a 
sua prezenteso mil sana e bon-humora amiki de la kavalieri e 
siniorini di sua korto, e kun li il retretis a la profunda solitareso 
di un de sua kastelatra abadeyi. Ica esis ampla e grandioza 
strukturo, la kreuro di la extravagema ed augusta gusti di la 
princulo ipsa. Muro forta ed altega kordonizis ol. Ca muro 
havis fera pordegi. La enirinta kortani adportis furnazi e 
masoza marteli, e weldis la rigli. Li rezolvis lasar nek eniro nek 

ekiro a la subita impulsi di desespero o di frenezio de inteme. 
La abadeyo esis ample provizita. Per tala presorgi la kortani 
forsan povus rezistar la kontagio. La extera mondo povus 
sorgar su ipsa. Intertempe, esis foleso chagrenar, o pensar. La 
princulo furnisabis omna instrumenti di plezuro. Esis arlekini, 
esis improvizisti, esis baleto-dansisti, esis muzikisti, esis 
beleso, esis vino. Omna ico, e sekureso, esis interne. Extere 
esis la “Reda Morto”. 

Esis proxim la fino di la kinesma o sisesma monato di lua 
retreto, e dum ke la kontagio regnis maxim furioze omnaloke, 
kande la Princulo Prospero gastigis sua mil amiki ye masko- 
balo di grandiozeso maxim ne-ordinara. 

Esis voluptoza ceno, ta masko-balo. Ma komence me 
dicez pri la chambri en qui ol eventis. Oli esis sep — ensemblo 
imperiala. En multa palaci, tamen, tala ensembli konstitucas 
longa e rekta perspektivajo, e la faldebla pordi retro-glitas 
preske an la parieti ye amba lateri, tale ke la vido di la tota 
extensajo esas apene impedita. Hike la kazo esis tre diferanta, 
quale on povus expektar, pro la amo di la duko a lo baroka. La 
segmenti esis tale nereguloze dispozita, ke la vido inkluzis li 
apene plu kam unope. Esis abrupta turno ye singla duadek o 
triadek metri, e ye singla turno esis nova efekto. Ye dextre e 
sinistre, meze di singla parieto, alta e streta gotika fenestro 
situesis an klozita koridoro qua sequis la sinui di la ensemblo. 

Ca fenestri esis ek vitralio, di qua la tinturo variis segun la 
preponderanta koloro di la ornivi di la chambro an qua ol 
situesis. Ta ye la estala extremajo esis blue ornita — ed intense 
blua esis olua fenestri. La duesma chambro esis purpura en 
olua ornivi e tapeti, e hike la kareli esis purpura. La triesma 
esis tote verda, e tala anke la fenestri. La quaresma esis 
moblizita e lumizita oranjee —la kinesma blanke — la sisesma 
violee. La sepesma segmento esis kovrita per nigra velura 
tapeti qui pendis omnube de la plafono ed an la parieti, falante 
kun pezoza falduri adsur tapiso de la sama stofo e koloro. Ma 
unike en ca chambro la koloro di la fenestri faliis korespondar 
kun la omivi. La kareli hike esis skarlata — profunde sangea. 
Nu, en nula de la sep segmenti esis irga lampo o kandelabro, 
inter la abundo di orea omivi qui jacis dispersate hike ed ibe, o 
pendante de la plafono. Esis nula lumo di irga sorto emananta 
de lampo o kandelo en la ensemblo de chambri. Ma en la 
koridori qui sequis la ensemblo stacis, opozita a singla 
fenestro, pezoza tripedo, sustenanta korbo di fairo, qua 
projektis sua radii tra la tintita vitro e tale dazlante lumizis la 
chambro. E tale produktesis granda nombro de extravagema e 
fantastika aparaji. Ma en la westala o nigra chambro la efekto 
di la fairo-lumo qua fluis adsur la obskura pendaji tra la sango- 
tintita kareli, esis grandege hororinda, e produktis aspekto tante 
sovaja ye la mieni di ti qui eniris, ke poki de la asembliti esis 

suficante audacoza por irga-maniere facar pazo aden olua 
regiono. 

En ica segmento stacis anke, an la westala parieto, 
giganta horlojo ebena. Olua pendulo ocilis adavane e retroe 
kun matida, pezoza, monotona sonego; e kande la minuto- 
indico kompletigis la cirkuito di la vizajo, e la horo esis 
frapota, venis ek la latuna pulmoni di la horlojo sono qua esis 
klara e lauta e profunda ed ecese muzikala; ma di tante 
partikulara noto ed emfazo ke, ye singla horo-fino, la muzikisti 
di la orkestro esis obligata pauzar en sua pleado, instantale, por 
askoltar la sono; e tale la valseri necese cesigis sua evolucioni; 
ed esis kurta perturbo di la tota gaya asembluro; e, dum ke la 
kloshi di la horlojo ankore sonis, on observis ke le maxim kap- 
lejera paleskas, e le plu evoza e kalma pozas sua manui super 
sua brovi, quale se en konfuza revo o medito. Ma kande la eki 
komplete cesabis, lejera ridado nemediate permeis la 
asembluro; la muzikisti interregardis e ridetis quale pro sua 
nervozeso e foleso, e susurante facis vovi, singlu a la altru, ke 
la sequanta sonado di la horlojo produktos en li nula simila 
emoco; e pose, pos la fino di sisadek minuti (qui kontenas tria- 
mil e sisa-cent sekundi di la Tempo qua flugas) eventis plusa 
sonado di la horlojo, e lore esis la sama perturbo e fremisemeso 
e meditado kam antee. 

Ma malgre co, esis gaya e splendida festo. La gusti di la 
duko esis partikulara. II havis subtila okulo por kolori ed efekti. 
II ignoris la politaji di efemera modi. Lua projeti esis audacoza 
e fairoza, e lua koncepti ardoris pro barbara brilo. Esis uli qui 
opinionus ke il esas dementa. Lua sequanti pensis ke il ne esas 
tala. Esis necesa audar e vidar e tushar il por esar certa ke il ne 
esas tala. 

II direktabis, granda-parte, la movebla ornivi di la sep 
chambri, okazione di ca granda festo; ed esis ilua guidanta 
gusto qua donabis karakterizo a la masko-festani. Esez certa ke 
oli esis groteska. Esis multa brilo e cintilifo e pikemeso e 
fantomeso, qui granda-parte pose videsis en Hernani. Esis 
arabeska figuri kun ne-adaptita membri ed equipuri. Esis 
delirema fantaziaji quala ti quin la dementulo fasonas. Esis 
multo di lo bela, multo di lo debochema, multo di lo baroka, 
ulo di lo terorigiva, e ne poko di to quo forsan ecitabus 
repugneso. Adhike ed adibe en la sep chambri pazis, advere, 
granda nombro de sonji. Ed ici — la sonji — jiris en la 
cirkumaji, prenante koloro de la chambri, e produktante la 
impresuro ke la extravagema muziko di la muzikisti esas quala 
la eko di lia pazi. Ed itere, sonas la ebena horlojo qua stacis en 
la salono di la veluro. E lore, dum instanto, omno esas sen- 
mova, ed omno esas silencoza ecepte la voco di la horlojo. La 
sonji esas rigide frostigita dum ke li stacas. Ma la eki di la 

klosh-sonado velkas — oli duris nur dum instanto — e lejera, 
mi-amortisita ridado flotacante sequas li dum ke li departas. E 
nun itere la muziko divenas plu granda, e la sonji vivas, e li 
jiras adhike ed adibe sempre plu joyoze, prenante kolori de la 
multa tintita fenestri, tra qui fluas la radii de la tripedi. Ma a la 
chambro qua jacas maxim westale de la sep, esas nun nula de 
la maskiti qui audacas venar; nam la nokto deskreskas; e fluas 
lumo plu reda tra la sango-kolorizita kareli; e la nigreso di la 
tenebroza drapiraji terorigas; ed ad ita di qua la pedo tushas la 
tenebroza tapiso, venas, de la proxima horlojo ebena, matida 
klosh-sonado plu solene emfazoza kam irga qua atingas lia 
oreli, di ti qui juas la plu fora gayaji di la altra segmenti. 

Ma ca altra segmenti esis dense turbizita, ed en li febroze 
pulsis la kordio di vivo. E la festado vorticante duris, til ke fine 
komencis la sonado di nokto-mezo ye la horlojo. E pose la 
muziko cesis, quale me ja dicis; e la evolucioni di la valseri 
esis quietigata; ed esis deskomfortoza cesigo di omno quale 
antee. Ma nun esis dek-e-du stroki sonigota da la klosho di la 
horlojo; e tale eventis, forsan, ke plu multa pensado reptis, kun 
plu multa tempo, aden la meditadi di la pensemi inter ti qui 
festis. E tale anke eventis, forsan, ke ante ke la lasta eki di la 
lasta klosh-sono komplete sinkis aden silenco, esis multa 
individui en la turbo qui trovis liber-tempo por koncieskar la 
prezenteso di maskita figuro qua antee fixigabis la atenco di 

nula aparta individuo. E balde pos ke la rumoro pri ca nova 
prezenteso susureme difuzesis, la tota asembluro komencis 
produktar zumado, o murmuro, qua expresis desaprobo e 
surprizeso e pose, fine, teroro, hororo, e repugneso. 

En asembluro di fantomi, quale me jus piktis, on forsan 
supozus ke nula ordinara aparajo ecitus tala sensaciono. 
Advere, la masko-festala licenco di la nokto esis preske 
senlimita; ma la koncernata figuro ecesabis la ecesaji di Herod, 
ed irabis trans la limiti di mem la nedefinitiva deco di la 
princulo. Esas harmonii en la kordii di le maxim ne-suciema 
quin on ne darfas tushar sen emoco. Mem egarde la par-perditi, 
por qui egale vivo e morto esas joki, aferi existas pri qui on 
darfas facar nula joki. La tota asembluro, advere, nun semblis 
profunde sentar ke en la kostumo e la su-teno di la stranjero 
nek esprito nek deco existas. La figuro esis alta e magra, e 
velizita de kapo til pedi per la vestari di la tombo. La maskilo 
qua celis la vizajo esis facita exakte por similesar rigida 
kadavro, tante ke la maxim sorgoza explorado certe renkontris 
desfacilaji por deskovrar la trompo. E tamen, omna co forsan 
esabus tolerata, se ne aprobata, da la fola festani cirkume. Ma 
la komediistacho agabis omno por asumar la tipo di la Reda 
Morto. Lua vestaro esis trempita en sango; e lua larja brovi, 
kun omna traiti di la vizajo, esis arozita per la reda hororo. 

Kande la okuli di la Princulo Prospero falis adsur ca 
fantomala imajo (qua kun lenta e solena movado, quale se por 
plu plene sustenar sua rolo, pazis adhike ad adibe inter la 
valsanti), on vidis il konvulsanta, ye la unesma instanto, kun 
forta fremiso o di teroro o di repugneso; ma en la sequanta, lua 
brovi redeskis pro furio. 

“Qua audacas?” il rauke postulis de la kortani qui stacis 
proxim il — “Qua audacas insultar ni per ca blasfemoza 
mokajo? Sizez il e desmaskez il — por ke ni konocez ta quan 
ni mustos pendigar ye sunlevo de la remparo!” 

Esis en la estala o blua chambro en qua stacis la Princulo 
Prospero dum ke il dicis ca vorti. Oli sonis en omna sep 
chambri laute e klare — nam la princulo esis brava e robusta 
homo, e la muziko esis tacigita ye agito di ilua manuo. 

Esis en la blua chambro ube stacis la princulo kun grupo 
di pala kortani ye sua flanko. Komence, dum ke il parolis, esis 
mi kr a precipito di ca grupo vers la intruzinto, ilqua, ye la 
instanto, anke esis apuda, e nun, per pazi lenta e pompoza, iris 
plu proxime a la parolanto. Ma pro ula sen-noma timo per qua 
la fola asumaji di la komediistacho inspirabis la tota partio, 
trovesis nulu qua extensis manuo por sizar il; tale ke, ne- 
impedata, il pasis ye min multe kam un metro de la persono di 
la princulo; e dum ke la vasta asembluro, quale se per un 
impulso, kontraktesis de la centri di la chambri a la parieti, il 

progresis sen interrupto, ma per la sama solena e mezurata 
pazo qua distingabis il de la komenco, tra la blua chambro a la 
purpura — tra la purpura a la verda — tra la verda a la oranjea 
— itere tra ica a la blanka — e mem de ibe a la violea, ante ke 
on facis ferma movo por arestar il. Esis lore, tamen, ke la 
Princulo Prospero, frenezioza pro furio e pro la shamo di sua 
instantala deskurajo, precipitis su hastoze tra la sis chambri 
dum ke nulu sequis il pro mortala teroro qua sizabis li omna. II 
portis en la aero poniardo ektirita, e advenabis, per rapida 
impetuo, til un o du metri de la retretanta figuro, kande ilca, 
atinginte la extremajo di la velura segmento, subite tumis su e 
konfrontis sua persequanto. Esis akuta krio — e la poniardo 
falis brilante adsur la tenebroza tapiso, adsur qua, pos un 
instanto, falis e senvive stemesis la Princulo Prospero. Pose, 
kolektinte la sovaja kurajo di desespero, turbo di la festani 
nemediate lansis su aden la nigra segmento, e, sizante la 
komediistacho, di qua la alta figuro stacis rekte e sen-mova en 
la ombro di la ebena horlojo, li anhelis pro ne-expresebla 
hororo, kande li deskovris ke la sepulto-tuko e kadavratra 
maskilo quin li manipulis kun tante violentoza impertinenteso, 
esas ne okupata da irga tushebla formo. 

E nun esis agnoskata la prezenteso di la Reda Morto. Lu 
venabis quale furtisto en la nokto. Ed unope falis la festani en 
la sango-rosoza hali di sua festado, e mortis singlu en la 


26 



desesperoza posturo di sua falo. E la vivo di la ebena horlojo 
extingesis kun ta di la lasta di la gayi. E la flami di la tripedi 
expiris. E Tenebro e Dekado e la Reda Morto posedis senlimita 
dominacado super omno. 


FINO 

THE DACCER DROPPED CLEAMINC UPON 
THE SABLE CARPET 


The dagger dropped gleaming upon the sable carpet ("La poniardo falis brilante adsur 
la tenebroza tapiso"), da Harry Clarke (1889-1931), Irlandana vitraliisto e libro- 
ilustristo. La imajo publikigesis en Tales of Mystery and Imagination da Edgar Allan 
Poe (London, G. G. Harrap & Co., 1919). 










































Xilografuro pri The Masque ofthe Red Death, da John Buckland Wright (1897-1954), 
Nov-Zelandana piktisto e desegnisto, ma antee autodidakta grabisto e xilografisto. II 
ilustris plu kam 50 libri. Ica ilustruro (e plusa non, pri verki da Poe) aparis en The 
Masque ofthe Red Death and Other Tales da E. A. Poe (© Halcyon Press, 1932). 









The dagger dropped gleaming upon thesable carpet ("La poniardo falis brilante adsur la 
tenebroza tapiso"), litografuro da Federico Castellon (1914-1971), Hispana piktisto, 
imprim-grabisto, ilustristo e skultisto qua migris ad Usa en frua evo kun sua familio ed 
establisis su en Brooklyn, New York. Ica imajo aparis, kun 15 plusa litografuri da lu, en 
The Mask ofthe Red Death: A Fantasy, da E. A. Poe (Baltimore, © Aquarius Press, 1969). 

LEKTEZ ANKE: 


Brian Drake: La Krulo di la domo di le Usher. Dramato por 
aktori o marioneti de la rakonto da Edgar Allan Poe. Oxford, 
NY: The Oxford Rationalist 2018. 15 p. (pdf-edituro) 


Libere e gratuite acesebla, konsultebla e deskargebla che: 

https://archive.org/details/LaKruloDiLaDomoUsher 

Dramato por aktori o marioncti da 
Brian E. Drake 

de la rankonto da 
Edgar Allan Poe 






Edgar Allan Poe (1809-1849) esas Usana poeto, romanisto, 
novelisto, literatural kritikisto, dramatisto ed editisto e anke un del 
precipua figuri dil Usana romantikismo. Konocata precipue pro sua 
rakonti, il donis respektindeso al novela jenro ed esas judikata kom 
la inventinto dil policala romano. Multi de lua naraci prefigurizas la 
jenri cienco-fiktiva e fantastika. La influo da Poe esis e restas 
importanta, tam multe en Usa kam en la tota mondo, ne nur en 
literaturo, ma anke en altra arto-feldi, quala cinemo e muziko, e 
mem en ciencala domeni. Segun la nuna kritikisti, il esas un del 
maxim remarkinda skriptisti dil Usana literaturo del 19ma yarcento. 


Edituro ilustrita per 8 bela desegnuri e 
pikturi da 7 artisti de 7 landi: Anglia, 
Germania, Hispania, Irlando, Italia, Usa, 
Nov-Zelando. 





